Hvis man skal dømme ud fra Rimaz Alkayal og Alnour Alwans smil til hinanden i Københavns Byret, fejler deres kærlighed intet. Det unge syriske par var kommet hele vejen fra Hedensted for at forklare sig i en sag, der for snart 2 år siden vakte stor politisk debat.

Ægteparret kræver i alt 50.000 kroner i godtgørelse fra Udlændingestyrelsen, fordi de i 2016 blev skilt fra hinanden gennem flere måneder, da hun var 17 år og højgravid, og han var 26 år. Det skete med henvisning til en instruks fra udlændingeminister Inger Støjberg (V), som ombudsmanden har kendt ulovlig og »særdeles kritisabel«.

Efter en ophedet værdidebat om såkaldte barnebrude beordrede ministeren sine embedsmænd til at adskille alle asylpar uden en konkret vurdering, hvis den ene af parterne var under 18 år. Instruksen skulle beskytte pigerne og forhindre tvangsægteskaber.